b'\n_START_ARTICLE_\nMumbain satama\n_START_SECTION_\nHistoriaa\n_START_PARAGRAPH_\nSataman historia ulottuu monien vuosisatojen ajalle ja sataman perustamisvuosi riippuu m\xc3\xa4\xc3\xa4rittelytavasta. Arkeologisten kaivausten perusteella seudulla on ollut asutusta jo kivikaudella. Mumbain sataman seutu oli Egyptin ja Persian v\xc3\xa4lisen kaupan keskus jo 1000 eaa. Alueen ensimm\xc3\xa4iset tunnetut asukkaat olivat l\xc3\xa4ntisen Intian alkuper\xc3\xa4isv\xc3\xa4est\xc3\xb6n koleihin kuuluneita kalastajia. 300-luvun puoliv\xc3\xa4liss\xc3\xa4 eaa. sataman seutu kuului A\xc5\xa1okan valtakuntaan. Antiikin kreikkalaiset tunsivat seudun ja esimerkiksi Egyptiss\xc3\xa4 asunut Klaudios Ptolemaios k\xc3\xa4ytti siit\xc3\xa4 toisella vuosisadalla eaa. seitsem\xc3\xa4\xc3\xa4 saarta tarkoittavaa nime\xc3\xa4 Heptanesia;  Aiempia saaria on sittemmin t\xc3\xa4ytetty yhteen nykyiseksi Mumbain saareksi._NEWLINE_Muslimiarmeijat valloittivat alueen 1348 ja siit\xc3\xa4 tuli osa Gujaratin sulttaanikuntaa. Portugalilaiset yrittiv\xc3\xa4t vallata sataman seudun Mahikavatin asutuksen (Mahim) 1507, mutta ep\xc3\xa4onnistuivat tuolloin. Vuotta 1534 Portugal sai alueen hallintaansa. _NEWLINE_Sataman kehitys sai pohjaa vuonna 1652 kun Englannin It\xc3\xa4-Intian kauppakomppania (Surat Council of the East India Company), joka tajusi satamapaikan maantieteellisen edullisuuden, pyysi sataman hankkimista Britannialle sit\xc3\xa4 hallussaan pit\xc3\xa4neelt\xc3\xa4 Portugalilta. Bombay saatiin avioliittosopimuksen my\xc3\xb6t\xc3\xa4 Portugalilta kuningas Kaarle II:n naitua portugalilaisen prinsessan Katariina de Bragan\xc3\xa7an (avioliittosopimus 23. kes\xc3\xa4kuuta 1661). Sopimuksen my\xc3\xb6t\xc3\xa4 "Bombayn satama ja saari" siirtyi Britannialle. Vuonna 1668 satama ja saari annettiin kuninkaallisella s\xc3\xa4\xc3\xa4d\xc3\xb6ksell\xc3\xa4 It\xc3\xa4-Intian kauppakomppanian haltuun. T\xc3\xa4m\xc3\xa4n seurauksena satama-aluelle rakennettiin esimerkiksi tullirakennus, varasto ja kuivatelakoita._NEWLINE_Kauppakomppanian monopoli p\xc3\xa4\xc3\xa4ttyi vasta 1813 Britannian parlamentin antamalla s\xc3\xa4\xc3\xa4d\xc3\xb6ksell\xc3\xa4. Vapautuminen edesauttoi sataman nopeaa kaupallista kasvua. Vuonna 1858 satama siirrettiin Britannian kruunun suoraan hallintaan ja It\xc3\xa4-Intian kauppakomppania luopui alueesta. Vuonna 1873 perustettiin autonominen satamas\xc3\xa4\xc3\xa4ti\xc3\xb6, jonka jatkaja satamaa nykyisin Intian hallituksen alaisuudessa hallinnoiva Mumbai Port Trust on.\n_START_SECTION_\nVaihtoehtoisia suunnitelmia satama-alueen kehitt\xc3\xa4miseksi\n_START_PARAGRAPH_\nYhteiskunnallinen keskustelu Mumbain satamas\xc3\xa4\xc3\xa4ti\xc3\xb6n hallitsemien kaupunkialueiden k\xc3\xa4yt\xc3\xb6st\xc3\xa4 tulevaisuudessa on voimistunut vuodesta 2014 l\xc3\xa4htien. Er\xc3\xa4\xc3\xa4n poliittista tukea saaneen ehdotuksen mukaan kolmannes Mumbain saaren it\xc3\xa4rannan alueesta muutettaisiin yleis\xc3\xb6lle avoimeksi. Mumbain satamas\xc3\xa4\xc3\xa4ti\xc3\xb6 laati kuitenkin kehitt\xc3\xa4missuunnitelman, jossa huomattavasti pienempi osa (luokkaa 8 prosenttia) alueesta avattaisiin yleis\xc3\xb6lle. Jatkossakin kaupalliset, julkiselta liikkumiselta rajoitetut toiminnot s\xc3\xb6isiv\xc3\xa4t leijonan osan kehityssuunnitelmalle ajatellusta alueesta.\n_START_SECTION_\nNaapuriston suursatama\n_START_PARAGRAPH_\nMumbain sataman it\xc3\xa4puolella Mumbain luonnonsataman it\xc3\xa4rannalla toimii vuonna 1989 toimintansa aloittanut Jawaharlal Nehrun satama, joka on Intian suurin konttisatama.'